《秋日杂咏二十三首 其十三 咏贫家》
明代·孙承恩

陋巷少人迹，依依长蓬蒿。秋气月凄凛，四壁何萧萧。

絺绤不掩胫，饔飧但箪瓢。御寒既鲜具，卒岁亦无聊。

荆妻厌藜藿，稚子惯山樵。无端昨夕风，捲我屋檐茅。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。